TV2-nyhederne har et case-problem

TV2 har i deres føljeton om arbejdsgivere, der ikke kan finde arbejdskraft, i tre tilfælde brugt arbejdsgivere som cases uden at oplyse, at der var tale om personer med tillidshverv eller partibog i borgerlige partier.

I de sidste dage har der været rettet voldsom kritik mod DR for at manipulere med seerne. Først i forbindelse med statsministerens nytårstale , og senest i forbindelse med en orkestreret demonstration

I den samme periode har TV2 kørt en føljeton hvor en række arbejdsgivere har stillet sig frem og fortalt, hvor svært de har ved at besætte deres ledige stillinger, angiveligt fordi ingen ledige ønsker at tage dem.

Først gjaldt det i flere dages indslag Hvalsø Savværk , som ifølge direktøren ikke kunne få to stillinger besat på trods af den store arbejdsløshed. Så var det systuen i Vejle , som ligeledes måtte melde pas. Og mandag aften var turen kommet til en skiltevirksomed i Bramming , som angiveligt heller ikke kunne få ledige stillinger besat.

Indslagene efterlod det tydelige indtryk, at mange arbejdsløse slet ikke ønsker at tage de stillinger som de kan få, og at problemet med arbejdsløsheden dermed næppe er så stort som vi ellers hører.

Der er meget man kan påtale i indslagene. Dagen efter indslaget om de to ledige stillinger i Hvalsø, bliver virksomheden kimet ned af mindst 120 ledige, hvilket jo må siges at være noget nær en dementi af TV2s indslag fra aftenen før om det umulige i at få stillingerne besat. Men det er ikke den vinkel TV2-nyhederne vælger. I stedet bliver hovedhistorien aftenen efter, at 30 af de 120 ikke ønskede jobbet. At tre fjerdedele stod på spring til at lukke virksomhedens hul, fandt man mindre relevant.



Dansk Metal har gjort det til fast rutine at tjekke de tilbagevendende om arbejdsgivere, der ikke kan finde arbejdskraft. Og i alle de tilfælde fagforeningen har undersøgt, har der været tale om røverhistorier . Det gælder øjensynligt også en af TV2s yderligere case om rekrutteringsvirksomheden Ranstad.

Kilderne har tillidshverv

Alt dette er dog inden for rammerne af hvad der kan diskuteres. Valget af case-personer i føljetonen er til gengæld åbenlyst bekymrende. For i alle tre tilfælde er de arbejdsgivere, der optræder som cases, samtidig politisk aktive eller tillidsfolk i borgerlige partier.

Direktøren for Hvalsø Savværk, som optræder i TV2s indslag hedder Martin Nyrop-Larsen. Udover at være direktør for savværket er han mangeårigt og aktiv medlem af Venstre.



Systuen i Vejle er ejet af Jan Holdt Matthiesen. Samme Jan Holdt Matthiesen var indtil for et år siden formand for de konservative i Vejle.



Casepersonen i historien om skiltevirksomheden i Bramming er projektleder John Grøndal. I sin fritid er John Grøndal formand for Liberal Aaliance i Billund.

Er det hele spin?

Man skal passe på med at være paranoid. Men det er lidt svært ikke at se et mønster i, at næsten samtlige af de kilder som TV2 har anvendt i deres føljeton, er aktive i politiske partier på højrefløjen.

Partier, som alle har en stærk politisk dagsorden, i at forsvare dagpengereformen, og så tvivl om hvorvidt de mennesker, der lige nu mister dagpengeretten reelt har gjort hvad de kunne for at få et arbejde.

Det ville selvfølgelig være alvorligt, hvis en public service kanal har ladet sig bruge af politiske kræfter, i en højspændt og højaktuel politisk konflikt om dagpengereformen.

Problematisk kildeanvendelse

Men uanset om det er et rent tilfælde, at samtlige TV2s cases har tillidshverv eller klare tilhørsforhold i politiske partier på højrefløjen, så er TV2 efter min mening på kant med journalistisk etik, når de ikke oplyser case-personernes partimedlemskab i en række indslag, hvor det åbenlyst har offentlighedens interesse at kende til dette.

Præcis på samme måde, som det ville være stærkt problematisk hvis TV2 brugte en række arbejdsløse cases som samtidig havde tillidshverv i Enhedslisten, uden at dette fremgik.

Men jeg tror ikke det er sket før, at en landsdækkende public service TV-station, ikke bare i ét tilfælde, men i tre tilfælde, og oven i købet i samme føljeton over få dage har brugt kilder hvis politiske tilhørsforhold åbenlyst burde have været nævnt.

Efter sagen om DRs brug af en case, der var folketingskandidat for Enhedslisten, sagde DR-Chef Jakob Kwon: ”Det var en klar fejl. Vi skulle ikke have brugt ham som case. Så kort kan det siges.”

Hvad siger TV2?